《和酬梅悦之大夫泽送行古句》
宋代·程俱

读书何如事耕种，唇腐头童得饥冻。半生塌翼堕江湖，仰视群飞困嘲弄。

闭门诵说不知悔，时以圣贤资折中。饥来驱我向京华，为米折腰随所用。

一官此固初不恶，浪以讨论辞冗从。梅公据鞍殊矍铄，满腹精神比钱凤。

新诗借我快笔端，省向江南赋云梦。向来高门迩衡陋，杖履时来窥牖瓮。

今公三径为谁开，顾我五穷那易送。会当投檄复言归，时访祇园谈不共。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。